- В много РДГ има проблеми с организацията по задържане и продажбата на вещите - предмет на нарушенията , и средствата, послужили за тяхното извършване. - Собствениците на горски имоти проявяват незаинтересованост за опазването им. - Недостатъчен е контролът върху дейността на регистрираните лесовъди , упражняващи частна практика. Те , от своя страна , избягват да съставят актове за нарушения и не изпълняват стриктно дадените им по закон правомощия по опазване на горските територии. - В Закона за опазване на селскостопанското имущество не са формулирани ясно дейностите по добив на дървесина извън горски територии, както и задълженията на лицата, отговорни за добива. Често чрез документите, разрешаващи почистване на земеделски територии , се извършват нарушения в горски територии. - Въпреки въвеждането на системата за издаване на електронни превозни билети от временен склад, нарушителите намират най - различни начини да издават нередовни превозни билети ( например издаване на последващи превозни билети на основание на първични превозни билети, без оригиналът да придружава дървесината).

## Предприети мерки за подобряване на дейностите по контрол през 2017 г.

- Въведена е система за издаване на превозни билети за дървесина от обекти по чл. 206, както и добитата извън горски територии , по електронен път и регистрирането им в централен сървър в Изпълнителна агенция по горите. - Разработен е нов софтуер за обработка на актовите преписки, който е внедрен от 01.01.2018 г. - Продължават специализираните акции, при които горските инспектори от една регионална дирекция по горите проверяват територии на други регионални дирекции, като с тези мерки допълнително се цели да бъде елиминиран факторът за евентуална 'обвързаност' на местно ниво. - През годината бяха организирани и проведени множество работни срещи, свързани с обсъждане на предложения за изменение на Наредба № 1 ( 2012 г. ) за контрола и опазването на горските територии. В срещите участваха представители на други институции и администрации, неправителствени организации, представители на дървообработващата промишленост. Предстои разработените предложения да бъдат предоставени за утвърждаване от министъра на вътрешните работи и министъра на земеделието, храните и горите.

## Предложения за подобряване на дейностите по контрол и опазване. Приоритетни задачи

- Да се подобри финансирането на дейностите по контрол и опазване, включително увеличаване на възнагражденията на горските инспектори . - Да се финализират проектите за изменение и допълнение на текстове в основните закони и подзаконова нормативна база (Закона за горите, Наказателния кодекс, Закона за административните нарушения и наказания, Закона за опазване на селскостопанското имущество и други) . - Да се подобри формата за обучение на служители, имащи права да съставят АУАН , като се предвиди и обучение на терен.

- - Да се увеличи броят на извършваните между РДГ кръстосани проверки.

## Защита на горските територии от пожари през 2017 г.

През годината в страната са регистрирани 513 горски пожара, които са засегнали 45 694 дка горски територии, като 9890 дка от тях са опожарени от върхови пожари. Площта на засегнатите иглолистни гори е 15 212 дка, засегнатите площи с широколистни гори са 21 959 дка, смесени гори - 2982 дка, а 5541 дка са опожарените треви и незалесени горски територии.

4